Жылэр зыгъэпIейтейхэм топсэлъыхь
Бахъсэн районым и унафэщIхэмрэ къуажэ Iимамхэмрэ иджыблагъэ щызэIущIащ щIыпIэ администрацэм. Районым и Iэтащхьэм и къуэдзэ Iэхъуэбэч Анзор, щIыпIэ администрацэм хабзэхъумэ IэнатIэхэм ядэлэжьэнымкIэ и управленэм и нэхъыщхьэ Тохъутэмыщ Мухьэмэд, Бахъсэн щIыналъэм и прокурорым и дэIэпыкъуэгъу Мырзэ Алим, Iимам Къуэдз Мухъсин сымэ тепсэлъыхьащ къуажэхэм дэт мэжджытхэр зейр зыгъэбелджылы дэфтэрхэр гъэхьэзырын зэрыхуейм, щIалэгъуалэр диным къемызэгъ гупсысэхэм демыгъэхьэхыным теухуауэ екIуэкI лэжьыгъэм, нэгъуэщIхэми.
Мы гъэм и мэлыжьыхь пщIондэ ягъэхьэзырыну къапэщылъщ дин IуэхущIапIэхэм я дэфтэрхэр. «Ахэр зэрызэвгъэпэщыным теухуауэ сыт и лъэныкъуэкIи дэ зыфщIэдгъэкъуэнущ», — яжриIащ дин лэжьакIуэхэм Iэхъуэбэч Анзор. Апхуэдэуи абы и псалъэм къыхигъэщащ Iимамхэм щIалэгъуалэм я гъэсэныгъэм гулъытэшхуэ зэрыхуащIым мыхьэнэшхуэ зэриIэр.
«Дин лэжьакIуэхэр езыхэр щапхъэу щытын хуейщ, ныбжьыщIэхэм абыхэм я деж чэнджэщ щагъуэтын хуэдэу, — жиIащ Мырзэ Алим. — Ди гъащIэм къыхыхьа Iуэху, гупсысэ мыхъумыщIэхэм щIэблэр щыхъумэнырщ дэтхэнэми и лэжьыгъэр. Псом хуэмыдэу гулъытэншэ тщIы хъунукъым хабзэм къемызэгъ илэжьынкIэ шэч зыхуэтщIхэр».
ЗэIущIэм Къуэдз Мухъсин щыжиIащ нэчыхь щыхуатх хъуну ныбжьым нэмысахэм унагъуэ яухуэну яужь щихьэкIэ хабзэм къигъэувыр зыщамыгъэгъупщэну.
ЧЫЛАР Аринэ.
